Papersnake/gushiwen huggingface dataset:
渔家傲
可旻（宋代）

好。说聪明也，孔仲尼安可齐肩；论道德也，李伯阳故应缩首。绝伦武略，独战退八万四千魔兵；盖世良才，复论败九十六种外道。拱身誓水，坐断爱河。披忍辱之蓑衣，遮无明之烟雨。慈悲帆挂，方便风吹。撑般若之扁舟，游死生之苦海。誓山月白，觉海风清。钓汨没之众生，归涅槃之篮笼。如斯旨趣，即是平生。暂歇钓竿，乃留诗曰：

家居常寂本优游。来执鱼竿苦海头。直待众生都入手，此时方始不垂钩。

曾讲弥陀经十遍。孤山疏钞频舒卷。事理圆融文义显。多方便。到头只劝生莲苑。

本性弥陀随体现。唯心净土何曾远。十万程途从事见。休分辨。临终但自亲行转。
九日在迩索居无聊取满城风雨近重阳为韵赋七
戴表元（宋代）

穷人忧夜长，壮士惜日短。
重九俗所欣，我意乃迩懒。
岂无解忧酒，累酌不能满。
东园富诗材，红实垂纂纂。
和珣上人八首 其五
释德洪（宋代）

万法如有功，梦事应存体。但知一月真，宁许堕非是。
放翁
陆游（宋代）

拜赐头衔号放翁，家传不墬散人风。
问年已过从心後，遇境但行无事中。
马老岂堪空冀北，鹤飞犹得返辽东。
道傍跌宕烦君看，阅尽时人脸尚红。
巴江
晁公溯（宋代）

巴江暮秋末，霜降千林空。
山色不改碧，蓼花无数红。
木叶感湘浦，莼羹忆江东。
艰难志当壮，吾未怨途穷。
秋日道中
于涟（清代）

左辅遥天塞雁过，回看秋色近如何。岂因白发高怀减，偏为黄花客思多。

风雨蓟门羞老大，梦魂衡宇滞关河。干戈闻道消吴楚，不必登临始放歌。
红叶
周燮祥（清代）

枫桕千行夹道周，满林红叶映江楼。梅花未发黄花谢，赖尔弥缝一段秋。
读撄宁诗集效其体寄荆门赵守二首
项安世（宋代）

玉州政事荆州说，邻叟欢呼病叟闻。
转地光风芽甲暖，照天寒鉴骨分毛。
花村犬睡沈抱柝，秧地人归劝耦耘。
安得旌旗来北梦，放教恩泽到南云。
酒泉子·谢却荼蘼
纳兰性德（清代）

谢却荼蘼，一片月明如水。篆香消，犹未睡，早鸦啼。
嫩寒无赖罗衣薄，休傍阑干角。最愁人，灯欲落，雁还飞。
又次韵杨梅三绝句
史弥宁（宋代）

桃李漫山等俗流，诸杨汝是荔支俦。
当时若贡长生殿，又得真妃笑点头。
竹枝词·山桃红花满上头
刘禹锡（唐代）

山桃红花满上头，蜀江春水拍山流。
花红易衰似郎意，水流无限似侬愁。
水调歌头·我有一竿竹
夏元鼎（宋代）

我有一竿竹，偏会取根源。从来汲水桔槔，直挈上西天。不许常人著手，管定竿头先折，提桶落寒泉。拨得机关转，北斗向南看。仗回风，乘偃月，勿波澜。麻姑此日，西北见张骞。选佛妙高峰顶，饮罢醍醐似醉，独坐玩婵娟。水湛月明处，太极更无前。
南浦 舣舟南浦，因赋题
张翥（元代）

花落楚江流，过西山、雨涨渔村无路。双浆载愁来，苹沙外、惟有无鸥相觑。春波碧草，送君曾是伤情处。依旧朝云飞画栋，秋满鹤汀凫渚。斜阳三两人家，□青旗影里，炊烟一缕。弦索夜深船，凄凉听、还似西风湓浦。征鸿去尽，梦回明月生烟树。如此山川无限恨，都付一尊怀古。
山中寄外
龙辅（宋代）

茅屋拥红炉，聊在山中宿。
枉却几上灯，无书供夜读。
登北苑焙呈高计使谢庾使 其二
赵汝腾（宋代）

蜀浙当年贡亦劳，至今惟重建溪毛。地灵丹凤衔萱草，水圣苍虬幻雪涛。

笑指茶星誇小范，愁伤民力叹袁高。皇华早晚归经幄，丁俑应难谏舌逃。
于中好
杨无咎（宋代）

梅花摘索穿疏竹。荫纹禽、喜欢相逐。坐中已自清堪掬。更潇洒、人如玉。

新声爱度周郎曲。捧霞杯、再三相嘱。无情有恨重分北。也撩得、双眉蹙。
晨起
张侃（宋代）

青山与白水，足以娱人思。丽花与佳禽，足以令人悲。

因思世上与，感触特一时。拘拘守定见，年少纷白丝。

朝来北窗边，天清云不飞。桂树充绿润，其色光陆离。

静坐息万虑，手携渊明诗。饮酒得真趣，神气常自怡。

我饮仅涓滴，螺杯谩尔持。后山草木深，有禽择所栖。

婆饼为谁焦，姑恶为谁咨。骚翁绎楚语，解说累千辞。

万物虽异性，天地同一机。时至乃飞鸣，人讹反生疑。

禽语空啾唧，有怨难穷推。好生毛羽者，细听强诳欺。

遂使本然质，由是深有亏。清风到阶庭，处处禽语奇。

勿问声如何，天地何曾私。
晚秋登城楼二首 其二
庞铸（金朝）

落日危楼上，诗成只自哦。清商行老矣，红叶奈秋何。

堕甑前非悟，跳丸去日多。功名犹诳我，未许著渔蓑。
送潞公游河阳河清
范纯仁（宋代）

安车乘兴赏春妍，荣盛欢康世莫肩。旧舍讼棠重蔽芾，昔游昼锦复蝉联。

子孙拥节迎家府，稚艾争途看寿仙。堪叹三川疲病守，陪公不及望公还。
三月二日被命祈晴上天竺舟中得六绝句
刘克庄（宋代）

手写八诗寄，耳聋三日惊。
何须论句法，年自让吾兄。
清燕堂
贺铸（宋代）

雀声啧啧燕飞飞，在得残红一两枝。
睡思乍来还乍去，日长披卷下帘时。
次韵和原甫游会灵观
韩维（宋代）

松乔去我久，高驾不可攀。
何意尘外游，近在王城间。
先帝昔临御，忽冲启玄关。
营宫奉岳镇，缥缈当人寰。
疏泉抗台殿，拟迹三神山。
想像列仙下，半空来佩环。
云车倏容与，旄节俨成班。
翩翾万玉女，红颊翠羽鬟。
世人那得见，石坛空自闲。
伊予厌羁跼，酷甚负病瘝。
兹行适所愿，贴若贾在闤。
春风吹园桃，几日朱霞殷。
寒碧竹间见，新黄柳际还。
主人非素朝，促具初无艰。
抗侯角善手，持觞发欢颜。
尚无形骸累，安问绂与纶。
跋马兴不尽，东池水潺潺。
过冶城寻芝山兰若访从兄阐上人
王恭（明代）

梵宇相逢处，依依忆断行。佛香云近榻，禅寂鸟窥房。

粥茗留清昼，钟鱼出上方。空门多割爱，犹解惜莲芳。
越人歌
李孙宸（明代）

今夕何夕兮乘青翰舟，今日何日兮载王子于中流。

含情欲诉兮怀羞复止，魂荡泆而不禁兮竟为痴。

使山有桥兮隰有荷，悦王子兮可奈何。
送王建秘书往渭南庄
姚合（唐代）

白须芸阁吏，羸马月中行。庄僻难寻路，官闲易出城。

看山多失饭，过寺故题名。秋日田家作，唯添集卷成。
后秋兴八首中秋十九日，暂回村庄而作 其二
钱谦益（清代）

禾黍离离芦荻斜，裹头遗老问京华。共传淮水吹商律，却指张星望汉槎。

宛转牛阑通夜柝，参差牧笛咽霜笳。浊醪更酌邻鸡下，挂壁龙身夜吐花。
和曾双溪南园唱和谣二首 其二 和
王佐（汝学）（明代）

杜牧寻春春已迟，可怜偏恋折残枝。春丛亦有含花死，豆蔻丁香牧未知。
李道士
郑獬（宋代）

金鼓破南粤，山中冷不闻。
是非同一马，富贵自浮云。
吐纳龙虎气，遨游麋鹿群。
朝来问丹诀，已酌冻醪醺。
游鼓山灵源洞因宿鼓山寺六首 其四
林光（明代）

爱此灵源洞，真成烂熳游。名儒书未剥，仙子迹还留。

喝水僧何去，栖禅窟自幽。白云如恋我，飞逐鼓山头。
满庭芳 抄化孤魂经纸
王处一（金朝）

杳杳穷魂，冥冥长夜，沉沉莫辨年龄。全无知识，何处问亲情。一自飘零浩散，空愁苦、宁得超升。同垂救，巡门拜覆，乞纸复抄经。明公宜省察，慈悲愿广，福利咸增。感三天诸圣。悉副微诚。火翳翻为莲沼，恩光射、枯骨回灵。皆遭遇，永除愆过，悉悟圆明。
宫词 其一三四
花蕊夫人徐氏（唐代）

岛树高低约浪痕，苑中斜日欲黄昏。树头木刻双飞鹤，荡起晴空映水门。
云山清趣图为欧阳道人作
丘浚（明代）

山矗矗，云漫漫，云容山色微茫间。一天淡月秋空静，满地落花春雨寒。

道人爱此有清趣，穿云结屋依山住。一缕茶烟午梦馀，两腋清风欲飞去。

欲飞不飞无限情，拂弦时作太古声。惊猿吐月泪潜堕，老鹤知更相和鸣。

夜深万境俱岑寂，兀然虚室生寒白。回头人世隔红尘，云山惨淡无颜色。
咏史上·伊尹
陈普（宋代）

万物权衡在莘，孰称社稷与君民。
君王亦有桐宫去，寄语南巢莫怨人。
娄塘里桃蹊即事三首
娄坚（明代）

无数乱红看不足，碧潭还对一枝斜。
春光欲去谁留得，水面浮来几落花。
元丰己未冬至夜万载驿尝有诗寄广汉今岁万安驿用前韵呈广汉友兄学士 其一
彭汝砺（宋代）

去年万载驿逢冬，今夕万安村驿中。长笑布袍翁发白，不知今我亦如翁。
直沽即事 其一
袁华（明代）

鸾舆北狩神京日，车骑回屯海浦秋。草地霜寒散驼马，旃庐日夕下羊牛。

革囊桐酒醺人醉，芦叶吹笳动客愁。可见太平忘武备，蹋歌顿足拥貂裘。
送林四入楚
成鹫（清代）

先生两脚如转磨，行走日多少眠坐。昨暮东来晓西去，路指祝融峰顶过。

祝融峰顶日高高，野客山中犹爝火。先生大笑行出门，八尺龙驹鸣駊騀。

谩从去日计归期，看我蒲团穿几个。旁人借问客为谁，答道今日此翁前日我。
重九宴陈东湖亭
赵必象（宋代）

诗成欢未尽，月下客重来。
清影共千里，寒香更一杯。
龙山秋寂寞，牛渚夜徘徊。
饮待东方白，人生能几回。
为圃二首
刘克庄（宋代）

衰病归来占把茅，譬如僧葺退居寮。
因存橘树斜通径，伯碍荷花小著桥。
古有功名兴钓筑，今无物色到渔樵。
可怜岁晚闲双手，种罢芜菁撷菊苗。
句
孙仅（宋代）

朱衣吏引上骊山。
送戴少司马南归 其二
邵懿辰（清代）

公勿自疑应自许，此事今稀良近古。青鲸跋浪入重溟，下视万鱼空呴呴。

金貂玉蝉非性分，曾不羞惭谓天与。以同自证死不间，谬窃光荣眩儿女。

如公一占蜚遁爻，爱网百重斯以斧。丰狐文豹脱灾皮，建德遨游孰能阻。

旁观尚觉腰带适，四体乍如生翨羽。任呼狂客似知章，免作尚书等怀祖。

眼看筐箧事纷纷，灭没飞鸿下平楚。
疏影•入花丛抓鬓
董以宁（清代）

红凭绿映。正蜂差蝶敕，同引游兴。早起梳头，好注兰膏，新妆自兴鬟影。

相携女伴寻香去，还再顾、菱花小镜。踏青苔、香印留痕，惯向花阴僻径。

懊恨花梢无状，一枝低亚处，偏近珠领。欲倩东君，诉与花神，小立碧梧金井。

前头姊妹都回望，闻娇唤、几声低应。待行行、重觅遗钗，更向曲阑閒凭。
边马有归心阁试
张萱（明代）

剩有横行意，其如远道悲。自矜洼水种，悔逐并州儿。

苜蓿春能几，蒲萄入尚迟。因之嘶野草，不为朔风吹。
蕲口阻风务官点税
戴复古（宋代）

江涨行无路，西风又打头。
颇闻商妇怨，自作贾胡愁。
（下缺四句二十字）
朱明
佚名（魏晋）

朱明盛长，甫与万物。桐生茂豫，靡有所诎。敷华就实，既阜既昌。

靡成甫田，百鬼迪尝。广大建祀，肃雍不忘。神若宥之，传世无疆。
题南寺王髯题名处
黄庭坚（宋代）

日华长在红尘外，春色全归绿树中。
花发鸟啼常走马，故人不见酒樽空。
灌花
柴元彪（宋代）

小圃辛勤植众芳，年年雨露借恩光。
近来天意高难问，抱甕从朝到夕阳。
福山寺
傅翼（宋代）

隐隐晴空露翠微，也知深处有禅扉。几回待入烟霞去，只恐烟霞不放归。
题祝生无殊潇湘坐同司马汪公二首 其一
胡应麟（明代）

万绿围轩窗，蒲团弄秋色。时听湘夫人，云中鼓瑶瑟。
三月三十日前人有诗云共君今夜不须睡未到晓
郭印（宋代）

风雨年年横，莺花处处残。
衰颜随节变，幽兴与春阑。
俗眼从渠白，孤衷只自丹。
平生知任运，那复较暄寒。
征招
张辑（宋代）

飞鸿又作秋空字，凄凄旧游湘浦。凉思带愁深，渺苍茫何许。岁华知几度。奈双鬓、不禁吟苦。独倚危楼，叶声摇暮，玉阑无语。

尺素。欲传将，故人远、天涯屡惊回顾。心事只琴知，漫闲相尔汝。甚时江海去。算空负、白苹鸥侣。更谁与、翦烛西窗，且醉听山雨。
崇山游
危素（元代）

祈仙古观摩空青，手持铁杖山中行。浮丘真人不可见，窈窈万谷酣秋声。

扪萝直登六七里，下頫世间真井底。雷霆震动猎云硠，奕奕灵光夜深起。

尊师有道虎狼驯，瑶草满地山如春。仙公不归鹤自语，老木夹路龙生鳞。

邓卿顾我三叹息，沧海蟠桃几时得。千年虎魄尚可餐，会见红颜生羽𦐂。
移种菖蒲
潘玙（宋代）

谁剪苍龙髯，种之水边石。
不与草争春，四时挺幽碧。
余心具静草，而爱此正色。
一朝移香根，古瓷手亲植。
疏之以泠风，沐之以甘泽。
得此伴闲身，凡花何足惜。
呼童汛净室，寘彼芝兰侧。
如参物外人，利名念俱释。
如亲诗中仙，冷澹趣相得。
人物本一体，清浊霄壤隔。
物以类而聚，人于交贵择。
人为物之灵，讵可乏真识。
岁暮北楼晚景
宋庠（宋代）

楼上人惊岁律残，鲁郊齐垒有无间。
夕阳高鸟知何意，飞尽青冥不肯还。
葛蕴作巫山高爱其飘逸因亦作两篇
王安石（宋代）

巫山高，偃薄江水之滔滔。
水於天下实至险，山亦起伏为波涛。
其巅冥冥不可见，崖岸斗绝悲猿猱。
赤枫青栎生满谷，山鬼白日樵人遭。
窈窕阳台彼神女，朝朝暮暮能云雨。
以云为衣月为褚，乘光服暗无留阻。
昆仑曾城道可取，方丈蓬莱多伴侣。
块独守此嗟何求，况乃低徊梦中语。
颂德上贾常侍
贾岛（唐代）

边臣说使朝天子，发语轰然激夏雷。高节羽书期独传，

分符绛郡滞长材。啁啾鸟恐鹰鹯起，流散人归父母来。

自顾此身无所立，恭谈祖德朵颐开。
和野渡家园杂兴
卫宗武（宋代）

谁谓野烧生，恶草不须薙。
为萧易成丛，滋蔓或布地。
不别小人易，恐昧前贤意。
舞茵含晴曛，经带摇轻吹。
拂拂来野香，萋萋动幽思。
坐对一庭芳，煮茶消午睡。
用赠朴翁旧韵二诗送徐南卿南归
陈造（宋代）

飞鹏尺鴳计穷通，今古幽人一笑中。等是劳生浮大块，谁能诡遇诧良工。

书堪引睡聊遮眼，酒可祛愁胜作公。此意平章有同社，绝怜相望马牛风。
次韵子中修撰宠赠之什
郭祥正（宋代）

声名入洛弟兄传，出拥旌旗老集仙。挹月珠玑光射海，凌秋雕鹗气横天。

文章落笔元无敌，器宇藏春岂有边。一见音容聊莞尔，却携樽酒共颓然。

金门曾奏相如赋，水阁重吟杜牧篇。强驾蹇驴追逸骥，已知霄壤不相连。
證道歌 其一四二
释印肃（宋代）

纯出醍醐我常纳，露地中儿标白法。潦倒沩山独自骑，暂借惊歌胡蝶拍。
早朝十绝
赵子潚（宋代）

廿载承恩侍九重，泰阶玉烛喜遭逢。
嘉禾瑞协当年兆，伫看远夷贡献同。
赠赵抚干
项安世（宋代）

龙种生来别，交情久更欢。
四年三入幕，一任两同官。
安定诗成轴，扬云墨未乾。
一闻磨衲句，如对画图看。
四十咏 其二 莫方伯如忠
王世贞（明代）

俯仰子墨林，所睹无长者。莫公岂不文，宛若田父社。

有抱不自璧，虽完讵为瓦。饥来玩清泌，衡门亦潇洒。

时藻汰欲空，居然余大雅。
吴下同年会诗
王艺（宋代）

琼林春暖记分违，叙好如公在昔稀。
鱼腹一书劳远寄，鹊枝三匝幸相依。
初筵虽负兵厨约，馀爱终分赵日晖。
从此吴门书盛事，即看丹诏凤衔飞。
和学士秋怀一十五首
李弥逊（宋代）

便面南台缭绕山，晚云归尽远空闲。
晴岚遍染参差玉，若比蒿阳季孟间。
题终南山隐者室
齐己（唐代）

终南山北面，直下是长安。自扫青苔室，闲欹白石看。

风吹窗树老，日晒窦云干。时向圭峰宿，僧房瀑布寒。
黄尊古上都秋色图
汤右曾（清代）

落日牛关下远村，平沙万马别开屯。君看鹘没雕盘处，莽莽青山是塞垣。
送李袁州泛舟入浙
赵蕃（宋代）

晦庵无处著，泛宅又吴淞。
载月初寻棹，看山不藉筇。
听渠猿鹤怨，心喜鹭鸥逢。
遥想题诗处，枫桥半夜钟。
题汪水云诗卷
秦嗣彭（宋代）

禾黍兴悲两鬓皤，千年荆棘几铜驼。
义熙处士流风远，天宝诗人旧恨多。
雨露又新周草木，烟尘空想汉山河。
庾郎谩有江南赋，得似先生醉后歌。
次韵张顺之春日杂诗 其五
程洵（宋代）

沈水烧残日未西，旧书读罢卷重披。傍人欲识闲中趣，看取先生宴坐时。
颂古四十八首
释慧开（宋代）

拈起花来，尾巴已露。
迦叶破颜，人天冈措。
赵子昂陈仲美合作水凫小景
仇远（元代）

谢砌诸郎入寄奴，机云忘祖亦忘吴。
一门一品如今有，三世三忠自古无。
夜归
陆游（宋代）

今年寒到江乡早，未及中秋见雁飞。
八十老翁顽似铁，三更风雨采菱归。
寺楼月夜醉中戏作
陆游（宋代）

素璧徐升天宇闲，连峰积雪苍茫间。
楼台是处可见月，无此巉巉群玉山。
和萧郎中小雪日作
徐铉（宋代）

征西府里日西斜，独试新炉自煮茶。篱菊尽来低覆水，

塞鸿飞去远连霞。寂寥小雪闲中过，斑驳轻霜鬓上加。

算得流年无奈处，莫将诗句祝苍华。
劝农
虞俦（宋代）

平生忧国愿年丰，荒政那知技已穷。
千里农桑千里雨，一番桃已一番风。
宦游老去春强半，劝相归来日过中。
自媿活人无好手，只将水旱祷天公。
春闺怨三首 其一
周行己（宋代）

春尽辽阳无信来，花奁鸾镜满尘埃。黄莺恰恰惊人梦，欲到郎边却么回。
临秋三首
宋庠（宋代）

素潦沙成岸，苍条柳映津。
蝉休疑惜己，晴去似猜人。
绀幕随天远，琼鉤伴月新。
清风时一至，吹尽故缨尘。
早梅
张棨（宋代）

扶筇拄月过前溪，问讯江南第一枝。
驿使不来羌管歇，等间开一只春知。
何年流水恨，昨夜小桥春。
纵有相逢地，都无可寄人。
紫阳山
宗臣（明代）

驱车上崇冈，紫阳何崔嵬。石壁倚万尺，悲风日夕来。

吹彼兰蕙花，馨香莽以摧。哲人昔遁世，结茅兹山隈。

微言破万象，精灵遍九垓。山鬼夜不至，天门白日开。

玄风忽已邈，流光照高台。不见松与梓，唯见蒿与莱。

浮云黯以寂，泠泠山泉回。俯仰长太息，千载有余哀。

寄谢山中人，漱石扫莓苔。他日息吾轸，晞发信悠哉。
柘水新居
游朴（明代）

客车何处卸尘泥，新辟衡门柘水西。松菊未谋三径适，鹪鹩且遂一枝栖。

无人问字嘲谁解，有酒盈尊幼自携。为语邻翁须暂别，归来倘及杖春藜。
同杜叔高祝彦集观天保庵瀑布主人留饮两日且
辛弃疾（宋代）

竹杖芒鞋看瀑回，暮年筋力倦崔嵬。
桃花落尽无春思，直待牡丹天后来。
沧江送别刘习之广西宪幕
张和（明代）

秋波渺渺布帆轻，醉折摐花赠远行。
万里一官江上别，楚云湘远客边程。
关门背岭寒芜绿，驿树迎船瘴雨晴。
此去蜒夷知有望，使君心似玉壶清。
代人赠杜牧侍御（宣州会中）
赵嘏（唐代）

郎作东台御史时，妾长西望敛双眉。一从诏下人皆羡，

岂料恩双不自知。高阙如天萦晓梦，华筵似水隔秋期。

坐来情态犹无限，更向楼前舞柘枝。
次韵梁权郡喜雪
方岳（宋代）

飞到裘茸不肯飞，危樵孤倚暮江时，
袁安家在鸿蒙外，剡曲人谁汗漫期。
氛祲不传青海箭，丰年又入紫皇诗。
春风吹落人间世，只有梅花圣得知。
寄翁宾暘
陈允平（宋代）

历历长涂谒鲁侯，征尘宁复恋貂裘。
江城露冷霜初滑，海谷冰消水欲流。
夜月观书徐穉榻，春风听乐仲宣楼。
料君频作四湖梦，曾忆孤山有旧游。
绮寮怨（题写韵轩）
赵文（宋代）

绛阙珠宫何处，碧梧双凤吟。为底事、一落人间，轻题破、隐韵天音。当时点云滴雨，匆匆处，误墨沾素襟。算人间、最苦多情，争知道、天上情更深。

世事似晴又阴。罗襦甲帐，回头一梦难寻。虎啸崎嵚，护遗迹、尚如今。斜阳落花流水，吹紫宇、澹成林。霜空月明，天风响、环佩飞翠禽。
祸福
姜特立（宋代）

君子儿短拙，动或福随之。
小人最狡狯，往往触祸机。
巧者极人力，拙者无所为。
巧拙不必问，天道自平夷。
用袁待制送行韵
王士熙（元代）

青草白沙入渺漫，层层山色旧曾看。赤城晓日霞初起，黑谷晴岚雨未乾。

锦帕蒙鞍中使马，宝刀分脍内家盘。不才底事频行役，只合清江把钓竿。
望海潮 脱俗
丘处机（宋代）

坚牢基址，清闲门户，生涯不比尘缘。幽旷大山，通明上士，逶迤尘效神仙。勤动向岩前。缓植桂栽松，药圃芝田。万仞高峰下，伴龟鹤，度流年。吾常志僻心颠。爱箪瓢淡溥，词翰嘲掀。幽洞小溪，开怀取兴，时成短句长篇。驰马胜花笺。任奋笔狂吟，走雾飞烟。放荡如如性。混终日，恣乾乾。
瑶华
蒋敦复（清代）

香销酒力，灯剪秋心，把瑶华重读。佳人清怨，金雁语、纤手七条读玉。

蘼芜采采，想日暮、空山芳躅。记梦痕如水愁多，烟外岫蛾凝绿。

中年我已销魂，正窈窕无言。罗袖吹竹。凌波步小，仙佩响、谁在红阑千曲。

洞箫按罢，算只有、双鬟能续。正月明瘦影横斜，今夜翠禽啼足。
庆长叔招饮一桮，未釂，雪声璀然。即席走笔
杨万里（宋代）

不是今宵雪不清，只愁清杀老书生。
不知落得几多雪，做尽北风无限声？
晋康八景诗 其二 三洲洞天
陈辂（明代）

三洲清玩忆年年，杖履真游兴浩然。一幅寰中仙岛画，翠涵虚壁自开天。
东昌书所见次姜中书立纲韵
张弼（明代）

千百饥民走渡河，为闻齐鲁麦苗多。不知亦被连年旱，了却公私有几何。
长门怨
袁佑（清代）

沈沈宫漏夜无声，半卷珠帘见月明。谱出《霓裳》供奉曲，避人花下自吹笙。
山友辞 画眉儿
王质（宋代）

画眉儿，画眉儿，林下何须更画眉。莽莽萝蔓迷东西，声高声低声总奇。

非真画，即真画，棘刺藤梢时一挂。呜呼此友兮长相陪，树杪声来树欲飞。
美阎承旨
王道士（宋代）

海底珊瑚明月珰，出为国瑞固难量。文章能事间重译，雨露深仁及远方。

六合八荒春浩荡，百家诸子海苍茫。淮王门下孙登客，还许升堂近耿光。
过故友旧居
许浑（唐代）

往年公子宅，夜宴乐难忘。高竹动疏翠，早莲飘暗香。

珠盘凝宝瑟，绮席递华觞。今日皆何处，闭门春草长。
朝中措（乙未中秋麦湖舟中）
赵师侠（宋代）

西风著意送归船。家近总欣然。去日梅开烂熳，归时秋满山川。

京华倦客，难堪羁思，历尽愁边。寄语＿娥休笑，月圆人亦团圆。
寄题漳浦县斋
陈尧佐（宋代）

漳浦从来瘴疠深，潮阳南去更难禁。
当时三载曾无事，不放闲愁入寸心。
两中宿谢胥悲三君书堂
梅尧臣（宋代）

急雨射窗鸣，灯残我正寝。
穴蚓声苦长，流响入孤枕。
众醉如不闻，强聒亦已甚。
夜短竟无寝，困瞳剧尘碜。
雨后早行
沈守正（明代）

蹇蹄避泞踏平沙，日影曈曈噪晓鸦。染血枫林酸枣树，沾泥柳絮木棉花。

群羊出牧争溪渡，野店挨门到郭斜。我亦坐淹三日雨，喜看千里麦抽芽。
示从孙贞固
华西颜（明代）

栖碧久仙游，传家独宗韡。恂恂秉孝友，晦迹林后里。

中年屏尘秉，楮笔不停指。父书既成帙，家谱重经理。

传芳继吾志，润色益精伟。时来较可否，议论恒亹亹。

吾衰渐搁笔，二事终付尔。去取勿避嫌，录成须锓梓。

后贤惜未见，慎勿轻弃委。玄真老渔樵，庞公绝城市。

遗安良匪迂，荣达何足恃。他年传逸民，要亦知姓字。
寒山赞
释可湘（宋代）

一句子，少机杼。
作是思惟时，吾心在何许。
芭蕉叶上三更雨。
醉中真·不信芳春厌老人
贺铸（宋代）

不信芳春厌老人，老人几度送余春，惜春行乐莫辞频。
巧笑艳余皆我意，恼花颠酒拚君瞋，物情惟有醉中真。
生查子
向子諲（宋代）

相思懒下床，春梦迷胡蝶。入柳又穿花，去去轻如叶。

可堪岐路长，不道关山隔。无赖是黄鹂，唤起空愁绝。
宿冲虚山房
韩鸣凤（明代）

挥手谢人世，飘然物外情。白云吟处断，丹火意中明。

扫石卧花影，扣弦和鹤鸣。得归招隐地，谁复爱浮名。
野饮
陆游（宋代）

春雨行路难，春寒客衣薄；客衣薄尚可，泥深畏驴弱。
溪桥有孤薄，村酒亦可酌，凫茈小甑炊，丹柿青篾络。
人生忧患窟，骇机日夜作；野饮君勿轻，名宦无此乐。
衰疾
郑獬（宋代）

大梦为生固有涯，屡攻衰疾可惊嗟。时于耳窍啸秋蚓，并向目睛飞黑花。

门外挂罗同翟尉，座隅占鵩类长沙。支离犹食三钟粟，买取涢溪好住家。
暮江
晁说之（宋代）

南潮胜韵此间无，醉本兰亭强学书。人物本朝还可恨，谁传燕老暮江图。
送韦道显归省庆远三首 其一
曹义（明代）

别却亲庭二十年，白云望断海天边。九重此日承优诏，万里长沙放画船。

春色暖酣红荔雨，莺声晓弄绿杨烟。悬知明到称觞处，多少人誇昼锦鲜。
苏堤 其二
吴惟信（宋代）

贫况今年极向年，过湖尚欠买船钱。步行自行苏堤去，恐有沙鸥在柳边。
第一百八十二
文天祥（宋代）

儒冠多误身，识字用心苦。
斯文忧患馀，郁郁流年度。
题郭主簿模摩诘本辋川图卷
杨敬德（元代）

申椒芳声远，秉德类幽人。时来荐瑶席，慎勿佞夫君。
点绛唇 其一 和吴见山韵
吴文英（宋代）

金井空阴，枕痕历尽秋声闹。梦长难晓。月树愁鸦悄。

梅压檐梢，寒蝶寻香到。窗黏了。翠池春小。波冷鸳鸯觉。
晓霁
喻良能（宋代）

夜来细雨暗冥冥，晓起秋容入画屏。
水色净涵天影碧，林梢微露远峰青。
嫩黄稼卧衡从亩，老翠柳拖长短亭。
一晌西风醒睡眼，端如痛饮读骚经。
友梅吴编校寿宫之侧筑庵曰全归有诗十咏敬次
杨公远（宋代）

梅花本是一难兄，山谷当时错用情。
毕竟渠家知己在，仙苍赢得浪驰声。
宿香严寺
黄彦平（宋代）

天生忠孝程伯禹，国有老成黄嗣深。
山北山南时一过，闲云野鹤故人心。
再游吴兴有怀岳文机太守翁载道大尹
张宁（明代）

东风荡入层崖里，溪上新添半篙水。蘼芜酝暖绿初齐，杨柳眠寒柔未起。

粉墙红杏启雕甍，逢人误问沤波亭。道场山下苏湾路，斜阳映醉登西陵。

旧游不忘年华改，桃李无情春十载。诗社壶觞不再同，醉翁琴鹤今何在。

桑梓年年发故丘，老怀多病念并州。暮云望断河阳树，旧雨独上元龙楼。

十年往事今如此，此后重来复何似。惟有溪山对客閒，鸟啼花落将幽思。
浣溪沙•銮江舟中，集刘随州句，寄孙无言
彭孙遹（清代）

古木寒蝉满四邻。萧条环堵绝风尘。何年家住此江滨。

汉水楚风千万里，不堪秋草更愁人。临岐南望一沾巾。
题庐山读书处卷
王汝玉（明代）

谪仙去已久，千古庐山空。唯留瀑布水，依旧悬长虹。

美人抱良质，价重连城璧。心同秋水清，气与晴云逸。

结屋庐山边，读书知几年。逍遥明月下，啸咏凉风前。

长吟谪仙诗，还继谪仙兴。五老削青天，芙蓉插明镜。

朅来从宦游，空忆庐山秋。九江可揽结，飞梦过江州。
代邽街行
鲍照（南北朝）

竚立出门衢。
遥望转蓬飞。
蓬去旧根在。
连翩逝不归。
念我舍乡俗。
亲好久乖违。
慷慨怀长想。
惆怅恋音徽。
人生随事变。
迁化焉可祈。
百年难必果。
千虑易盈亏。
念奴娇 其二
蔡伸（宋代）

岁华晼晚，念羁怀多感，佳会难卜。草草杯盘聊话旧，同剪西窗寒烛。

翠袖笼香，双蛾敛恨，低按新翻曲。无情风雨，断肠更漏催促。

匆匆归骑难留，鸾屏鸳被，忍良宵孤宿。回首幽欢成梦境，唯觉衣襟芬馥。

海约山盟，云情雨意，何日教心足。不如不见，为君一味愁蹙。
得故人书
沈贞（元代）

萧萧落叶蔽荒苔，流水柴门昼始开。
紫塞雁从江上过，故人书始日边来。
秋风客舍心千里，夜雨灯窗看几回。
迢递关河空念别，何时能报一枝梅。
起潜观心四绝词旨俱胜仍用非字奉酬以尽愚衷
钱时（宋代）

耻过如何更作非，观心须识动之微。
一朝透脱无疆界，处处吾家不用归。
华阳尉授代喜成二首 其一
程公许（宋代）

唱第八年久，折腰三考书。上官容我拙，朴学与时疏。

冷落随阳雁，蹒跚上竹鱼。平生经世志，穷达岂关渠。
满庭芳 题菰川草堂
张夏（清代）

南郭林包，西桥港绕，远山湖上如螺。村家一带，盈望好田禾。

巧凑门前五柳，凉棚下、豆荚茄窠。渔船集，斜阳晒网，横棹起清歌。

芳原饶胜卉，洛阳姚魏，月窟婆娑。更玫瑰连亩，菡萏浮波。

有客相邀寻赏，欣然往、或取微酡。吾居此，朝烟暮霭，孰与辋川多。
酬尧夫招看牡丹 其一
司马光（宋代）

君家牡丹深浅红，二十四枝为一丛。不唯春光占七八，才华自是诗人雄。
霓裳中序第一 中秋后二夕对月
邵亨贞（元代）

秋堂气渐肃。暮角吹来声断续。凭遍阑干几曲。又凉战庭梧，风敲檐竹。多情宋玉。对楚天、无柰幽独。中秋过，月华未阙，夜色灿如烛。空谷。美人羁束。又老尽、江南草木。愁来心绪易触。目断瑶台，梦绕金屋。雁归犹未卜。且漫放、题红去速。凄迷处，年来诗鬓，换动镜中绿。
九日泛舟登平山堂同次功辰玉箫云五叔定家兄
汪懋麟（清代）

林木经霜叶乍飞，百年难得此晴晖。休嫌止酒心全减，不怕登山力尚微。

病后逢僧怜我瘦，秋残入寺觉人稀。天南众壑青如许，却喜前时策杖归。
丹井
刘敞（宋代）

清源秪数尺，知是鍊丹馀。安得栖真子，相邀肘后书。
挽妹婿汪汻四首
许月卿（宋代）

亡恙壁岩日，媒云妇有依。
世秋君六世，时事彼一时。
寂寞吾州隔，诸孤我妹慈。
九京逢桂老，东坦愧羲之。
和李无变与诸公出郊访王彦博
王质（宋代）

病来无力胜鞍马，不得兰亭共一觞。射雉如皋犹不笑，散花方丈锦千张。
秋日杂兴
范成大（宋代）

夕阳下桑柘，余晖挂西山。
西山在何许？冉冉紫翠间。
彩云无朝昏，绿萝竟暄寒。
昔与霞上人，同跨双飞翰。
上凌紫霄峰，下弄白石湍。
风吹堕渺莽，及此行路难。
佳人应望予，我岂真忘还。
发平干避雨败寺
柏春（清代）

竟日平干路，纡回大陆间。寒云难作雨，断阜亦名山。

荈饮清泉涩，钟倚老树间。百年余破寺，佛髻堕花鬘。
五年前读许仙屏诗过吴城魏柳南招饮相晤席间喜而有赠
张恩准（清代）

我畏风波去较迟，君因避地欲何之。湖天乍见成高会，姓字惊何似故知。

镫火送归微醉后，莺花留住晚春时。维舟更饮吴城酒，漫与骚坛共赋诗。
送黄公子迎其母夫人归黄岩
徐渭（明代）

半臂黑貂裘，迎亲下娣楼。新城贼难破，母去不须忧。
闰三月
刘威（唐代）

三年皆一闰，此闰胜常时。莫怪花开晚，都缘春尽迟。

节分炎气近，律应蕙风移。梦得成胡蝶，芳菲幸不遗。
句
释惠崇（宋代）

月高山舍迥，霜落石门深。
瑞鹤仙·生日避客，偕少滨、思本游南海，小饮瀛台酒楼。少滨倚清真暖烟笼细柳体见赠，步韵答之
夏孙桐（清代）

梦华如逝水，又唤侣来寻，壶天春色。楼台半销黯，斜阳里、一片青帘招客。

危阑醉倚，境高寒、偏耐酒力。对新蒲细柳，瀛洲遍绿，事往心忆。

应识。澄波依旧，露盘空映，汉阙陈迹。残金剩粉，啼鸦老，烟林寂。

望濛濛、天外烽霾犹未息。羁栖同感倦翼。且流连、云水閒处，软红避得。
题风木卷
黄衷（明代）

芳华长奉板舆同，宛宛音容尚眼中。义范不违闻礼训，令仪真有听鸡风。

漆灯夜闭玄堂寂，餗鼎时思燕寝丰。世上郎君仍将印，羽林誇是丈夫雄。
别义阳郡二首 其一
徐君茜（南北朝）

翔凤楼。遥望与云浮。歌声临树出。舞影入江流。叶落看村近。天高应向秋。
春日扈从幸北京
胡广（两汉）

晓随仙仗出时巡，圣主恩深四海春。
万马踏云开辇路，六龙扶日度天津。
阳和布泽初回暖，别苑飞花不动尘。
岂是扬雄能献赋，空惭载笔列词臣。
老将
高翥（宋代）

垂头终日坐当门，两臂苍龙隐墨纹。
笑捻白须传阵法，手摊黄纸说君恩。
中年主帅皆为鬼，晚岁虞兵见领军。
每劝儿孙学刀箭，解衣教看旧瘢痕。
康熙五十五年正月元旦书怀
玄烨（清代）

乍回斗柄又芳晨，端月元阳万象新。竹叶向风消积雪，梅花除腊报初春。

彤庭启节迎祥始，邃阁兴文起草频。每绎晦翁真乐处，早知天意即生民。
题黄亭虞丈
白玉蟾（宋代）

修爵固当修天爵，选官何似选天官。
青驺走遍皇都易，白鹤飞来绛阙难。
颂古一百二十一首
释宗杲（宋代）

剔开金殿锁，撞动玉楼钟。
泣露千般草，吟风一样松。
过听松邻房
屠滽（明代）

石子墙低细路平，未敲门户有僧迎。松风最不私人听，行过西家共此声。
咏史二首
陈造（宋代）

暴楚狂秦席卷中，谋臣战将各言功。
端知四百绵炎祚，只属商山秃鬓翁。
临江仙·白简书金诀＊
王哲（金朝）

白简书金诀＊，他名姓亡魂。惊神骇各思存。蒙追荐，你受生门。户别开玄妙，做人同和天尊。光一点永无昏。辉月照，水出昆仑。
冬至孟春孟夏季秋四祀上公摄事七首
佚名（隋代）

礼经之重，祭典为宗。
上公揶事，登降弥恭。
庶品丰洁，令们肃雍。
百神萃止，惟吉之从。
柳梢青·红紫凋零
赵师侠（宋代）

红紫凋零。化工特地，剪玉裁琼。碧叶丛芳，檀心点素，香雪团英。柔风唤起娉婷。似无力、斜敧翠屏。细细吹香，盈盈浥露，花里倾城。
寄国史校勘陈体仁
李龏（金朝）

天禄对藜灯，丹铅照眼明。虽称小朝士，不是老书生。

职重三场笔，官联六馆名。怀君既良晤，岁久又峥嵘。
送洪州李别驾之任
郎士元（唐代）

南去秋江远，孤舟兴自多。能将流水引，更入洞庭波。

夏口帆初上，浔阳雁正过。知音在霄汉，佐郡岂蹉跎。
春秋战国门。再吟
周昙（唐代）

不得商於又失齐，楚怀方寸一何迷。

明知秦是虎狼国，更忍车轮独向西。
阳翟新 其四
宋濂（明代）

镇帷犀重鲜室温，白天碎碎玉花纷。窗开云母不知夜，帐结流苏散锦文。

盈盈小妾被流黄，抱瑟升楼发浩倡。铜龙漏极曙光动，驩绝竟忘寒夜长。

祇恐愁红向春死，不死应须探春髓。龙刀切纸印冰花，贴在九华赪壁里。

冉冉南光走冷圭，梅含春影与云齐。青丝玉壶具憔悴，井底生尘却解携。
失调名
佚名（宋代）

君是园中杨柳，能得几时青。趁金明、春光尚好，尊酒赏闲情。他年归去，强山阴处，一枕晓霞清。
渡淀山湖
陶育（清代）

尘沙莽莽鼓声哀，满眼烽烟一棹开。三泖云低沉塔影，一江风棹送潮来。

何时极浦销兵气，在昔东湖出将才。万众云霓翘首望，清人河上莫徘徊。
山居杂诗九十首
曹勋（宋代）

吾年逾七十，真欲原春迟。
岂谓上元过，适丁多雨时。
韶华荏苒半，清明旦夕期。
流莺与蜂蝶。冷落殊未知。
偈颂二百零五首
释正觉（宋代）

大众退后，妙超窠臼。
不用安排，何须饤饾。
动弦别曲孰知音，舒肠沥胆渠开口。
丛林切莫乱商量，三世诸佛不知有。
昔别赠宋复古张景淳
司马光（宋代）

昔别如飞蓬，飘荡随所适。
那知十六载，卮酒对今夕。
渺然思旧游，间不容一息。
百年讵几何，会事难屡得。
复古素恺悌，志行重金锡。
皎如百鍊精，不为燥湿易。
景游气高逸，洁荡谁与敌。
下笔惊雷霆，龙蛇走屋壁。
居然器业美，但有富贵逼。
佗时绾金印，羁束愈愁寂。
须穷今日欢，决意浮大白。
勿辞簪弁倾，颓然倒樽席。
次韵王编脩九日赵守禦置酒长句
林弼（明代）

左江溪洞龙阳底，外与安南接疆鄙。安南方物贡王廷，路入中华自兹始。

一从臣表至南京，使者往来相踵趾。赵侯守郡当孔道，迎送不忧每加喜。

我行持节夏秋交，风雨潇潇满江水。慇勤郊迓更远出，踧踖晨参常早起。

感君屡开北海尊，愧我久留东郭履。归途忽遇重九节，蛮菊未看三两蕊。

殽核骈罗眩醉眸，管弦幽咽清尘耳。盈盈秋水映芙蓉，淅淅天风吹桂子。

华筵宾客皆芝兰，故园山川有桥梓。登高作赋惊一时，世职安边传百祀。

莫言使节如贯珠，须信天威不违咫。四海混一三陲清，愿同击壤康衢里。
蝶恋花 其二 题自画紫藤双蝶便面
钱斐仲（清代）

雨压烟迷开更密。手绾柔条，结个同心结。一霎软风搓紫雪。

花阴吹下成双蝶。

欲笑还颦留一瞥。淡粉轻脂，便是春消息。作弄微虫描活脱。

闲情付与匀眉笔。
和侯彦周知县招饮
杨万里（宋代）

乘兴山阴更灞桥，人间此事久寥寥。
客心也欲将归去，小为故人留一霄。
疏山寺次白文林韵三首 其一
孙觌（宋代）

翠干轩轩迥出林，夜风吹籁紫箫音。老龙头角云霄近，玄豹文箫雾雨深。

末路浮荣炊剑首，半生遗恨寄琴心。愁吟独溅花前泪，故国山河百战侵。
湖南漕李革夫被召乃丐归
戴复古（宋代）

浪说归朝归豫章，新居万柳百花傍。
何如表奏明光殿，乞取东湖作醉乡。
惜奴娇
晁补之（宋代）

歌阕琼筵，暗失金貂侣。说衷肠、丁宁嘱付。棹举帆开，黯行色、秋丁暮。欲去。待却回、高城已暮。

渔火烟村，但触目伤离绪。此情向、阿谁分诉。那里思量，争知我，思量苦。最苦。睡不著、西风夜雨。
卜算子
沈端节（宋代）

客里见梅花，独赏无人共。风度精神总是伊，又是归心动。

把酒破忧端，熏被寻佳梦。梦觉香残一味寒，有泪都成冻。
秋蝉
范成大（宋代）

斷角斜陽觸虑愁，长亭搔首晚悠悠。
世間最有蟬堪恨，送衋行人送衋秋。
送王侍御往东川，放生池祖席
杜甫（唐代）

东川诗友合，此赠怯轻为。况复传宗近，空然惜别离。

梅花交近野，草色向平池。倘忆江边卧，归期愿早知。
题亡羊图
李昌祺（明代）

澹无组绂累，夙志爱林泉。挟册驱羝群，箕踞丛筱边。

玩绎造芒芴，超遥谢蹄筌。微风延众籁，落日明长川。

心景适相契，物我遽两捐。尔羊本非□，我书亦空诠。

不写谷生博，画师无乃偏。执业虽各途，亡羊奚异旃。

固知东陵愚，岂及西山贤。徇名与徇利，均死何后先。

弃置且勿较，呼儿进杯棬。
致仕後述怀
陆游（宋代）

昔自台郎斥，频年困负薪。
四叨优老禄，十送故乡春。
衰瘁宁知活？萧条敢厌贫。
惟思逢乐岁，击壤学尧民。
游吴舍人贲园
欧大任（明代）

视草归来未白头，隐居何处是菟裘。山移华岳攒花出，水学巴江作字流。

曲磴云边盘鸟道，飞滩屋下引龙湫。辟疆不厌留伧父，春入西园一度游。
句
缪瑜（宋代）

有客去游丞相阁，无人来问孝廉船。
和薛仲止渔村杂诗十首
刘黻（宋代）

幸观世事已忘机，觞咏流行度几时。
万物本来同一性，可知猿鸟不相疑。
和顿公
杨恬（宋代）

昔居山中谁见亲，青山对面同笑颦。引泉养竹与为友，徜徉不笑冬复春。

三年相看不知厌，声音笑貌无久新。虽非多闻与直谅，堂堂不愧琴张仁。

已将物我等一致，政自兀兀忘吾身。离群索居亦已久，昔如形影今参辰。

强托鸣琴写风韵，欲凭妙笔摹精神。绣衣使者古君子，天球大训东序珍。

胡为喻蜀久持节，登车揽辔劳拊循。朅来堂上寓幽赏，不为豺虎埋双轮。

悠然独酌对三友，更邀风月为嘉宾。谢胐忘形许入室，李白对影成三人。

寄谢山中五贤者，德不孤立当有邻。寥寥千里十馀载，乃逢青眼屈复申。

夷齐西周两饿叟，展禽东鲁一绌臣。引而高之自孔子，不尔埋没随埃尘。

君不见黄梅岭上一拳石，意气已若骄峨岷。
游烂柯山四首
李深（唐代）

寻源路不迷，绝顶与云齐。坐引群峰小，平看万木低。

双林春色上，正有子规啼。

嵌空横洞天，磅礴倚崖巘.宛如虹势出，可赏不可转。

真兴得津梁，抽簪永游衍。

羽客无姓名，仙棋但闻见。行看负薪客，坐使桑田变。

怀古正怡然，前山早莺啭。

稽首期发蒙，吾师岂无说。安禅即方丈，演法皆寂灭。

鸣磬雨花香，斋堂饭松屑。
舟行三章
刘学箕（宋代）

桂櫂兮兰桨，泝流兮沿回。
天迦兮空明，湍激兮声哀。
水落兮石出，路转兮溪回。
鸥飞兮山净，鱼戏兮藻开。
淹留兮何为，盍赋兮归来。
刘宗元索余赋愚谷古人以愚自命及命人者多矣
彭龟年（宋代）

命谷为愚谷曰愚，人心难似谷心虚。
夫君若踏归愚路，坐断人间毁与誉。
莫能名庵二首 其二
袁甫（宋代）

青山突兀倚长空，不作人间儿女容。几载无名茅处士，一朝识破有林宗。
送刘知新往襄阳
贾岛（唐代）

此别诚堪恨，荆襄是旧游。眼光悬欲落，心绪乱难收。

花木三层寺，烟波五相楼。因君两地去，长使梦悠悠。
和答魏道辅寄怀十首
黄庭坚（宋代）

别时燕辞屋，草黄秋半分。
今来冬日至，稍添刺绣文。
百年几会合，美酒不屡醺。
犀牛可乞角，穷士难荐论。
天柱峰
吴某（宋代）

孤峰斗绝矗云浮，俯视群山若蚁丘。
倚住东南天一角，笑它杞国谩多忧。
选冠子（淮上兀坐，等待取接，因得汉使一词，他日歌之）
曹勋（宋代）

细柳排空，高榆拥岸，乍觉楚天秋意。凉随夜雨，望极长淮，孤馆漫成留滞。天净无云，浪痕清影，窗户闲临烟水。叹驱驰尘事，殊喜萧散，暂来闲适。

常念想、圣主垂衣，临朝北顾，泛遣聊宽忧寄。輶轩载揽，虎节严持，谈笑挂帆千里。凭仗皇威，滥陪枢筦，一语折冲遐裔。待归来，瞻对龙颜，须知有喜。
题画·苏子
张玉孃（元代）

天白山高月满川，牙花风洋木兰船。
倚舷一曲鸣鸣调，惊起潜蛟夜不眠。
灯夕陈大夫来会张承议以病不出有诗赠陈次韵和之
刘攽（宋代）

千灯光影彻春宵，红日明霞晃绮寮。上客欢娱得惊坐，佳人歌笑敌蓝桥。

雪花带雨尘都埽，寒色兼风酒易消。一去章街尽眉妩，臂围犹怯月边朝。
自君之出矣
虞羲（南北朝）

自君之出矣，杨柳正依依。君去无消息，唯见黄鹤飞。

关山多险阻，士马少光辉。流年无止极，君去何时归。
送邬傪之洪州觐兄弟
皎然（唐代）

年少足诗情，西江楚月清。书囊山翠湿，琴匣雪花轻。

久别经离乱，新正忆弟兄。赠君题乐府，为是豫章行。
赠禅师
薛能（唐代）

梦想青山寺，前年住此中。夜堂吹竹雨，春地落花风。

旧句师曾见，清斋我亦同。浮生蹇莫问，辛苦未成功。
游麻姑山九首 其五 颜碑
曾巩（宋代）

碑文老势信可爱，碑意少缺谁能镌？已推心胆破奸宄，安用笔墨传神仙？
再过黄州苏子瞻东坡雪堂因书即事题于武昌王叟斋扉
张舜民（宋代）

欹帆侧柂岭边归，重过东坡叩竹扉。床坐凝尘风自扫，江山无主燕空飞。

门前桃李添新径，井畔梧桐长旧围。好在江南王钓叟，为君时复晒渔衣。
东林书院占得东字
盛鞶（明代）

吾道南来只在东，山居徙倚水云中。云开青嶂峰当笔，水落银云月是弓。

杨子谈经还有地，生公说法总归空。江门慰藉天台语，千载斯文感兴同。
过高邮有感
汪广洋（明代）

去乡已隔十六载，访旧惟存四五人。万事惊心浑是梦，一时触五总伤神。

行过燬宅寻遗址，泣向东风吊故亲。惆怅甓湖烟水上，野花汀草为谁新。
闭户
丘葵（宋代）

芝兰岂是为人香，浊世纷纷贵自藏。
闭户不求如意事，读书自得养心方。
卓然有见如参倚，操则常存勿助忘。
但使天根常活泼，小园花卉亦相羊。
用强甫蒙仲韵十首
刘克庄（宋代）

幼磨铁砚翁同学，晚捧铜槃客鲜从。
十二相宁分虎鼠，两家子各判猪龙。
有时扪虱灯前话，亦或骑鲸海上逢。
自是老人眠睡少，梦回原不为晨钟。
刘德修右史去国示所和从父东谿及杨子直诗走
楼钥（宋代）

东谿诗似老弥明，倾盖论诗绝点尘。
笔墨为供无尽藏，江湖乞得自由身。
出门远送成惆怅，无计相留更主臣。
但愿皇天开老眼，不应空谷滞斯人。
白雪
许月卿六（宋代）

白雪家家拆蚕箔，清风行行入秧笛。
半开犹蕊花情远，久雨初晴禽语骄。
郴江百咏并序·蒙泉
阮阅（宋代）

流出山根无尽时，潜深不似瀑泉飞。
此时非净还非垢，欲洗须知是钝机。
保寿乐（同前）
曹勋（宋代）

和气暖回元日，四海充庭琛贡至。仗卫俨东朝，郁郁葱葱，响传环佩。凤历无穷，庆慈闱上寿，皇情与天俱喜。念永锡难老，在昔难比。

六宫嫔嫱罗绮。奉圣德、坤宁俱备。箫韶动钧奏，花似锦，广筵启。同祝宴赏处，从教月明风细。亿载享温清，长生久视。
绿盖舞风轻 静淑画莲，次周草窗韵
吴湖帆（清代）

玉立自亭亭，翠佩凌波，红情映罗绮。新绿芊芊，迎人犹似说，槛袂谁倚。

忍苦芳心，记纤手、丝丝曾系。到而今、独暗伤神，空怅幽蕊。

奁底。旧约星期，素旐把魂招，粉镜重洗。小劫华鬘，莫閒辜倩影，洒飘花泪。

点点相思，总肠断、音书难寄。梦回时，香雾还绕仙气。
乌引雏
韦应物（唐代）

日出照东城，春乌鸦鸦雏和鸣。雏和鸣，羽犹短。

巢在深林春正寒，引飞欲集东城暖。群雏缡褷睥睨高，

举翅不及坠蓬蒿。雄雌来去飞又引，音声上下惧鹰隼。

引雏乌，尔心急急将何如，何得比日搜索雀卵啖尔雏。
柳梢青（祭户立春）
赵师侠（宋代）

节物推移。青阳景变，玉琯灰飞。彩仗泥牛，星球雪柳，争报春回。

丝金缕玉幡儿。更斜袅、东风应时。宜入新春，人随春好，春与人宜。
荔子
刘子翚（宋代）

挺秀穷荒叹未遭，昔贤吟赏著风骚。
纵班卢橘材非偶，不近长安价愈高。
烟雨万株遥若画，尘埃一骑笑徒劳。
琱盘此日无遗远，品格妍媸敢自逃。
梦中所作
洪朋（宋代）

秋风插羽翰，楼观天上行。朝霞带空洞，海日注疏棂。

一一琪树绕，粲粲芝草荣。中有一道士，静啸无俗情。

顾我有灵气，授我以长生。咄嗟一世间，扰扰何所营。
咏史诗。江夏
胡曾（唐代）

黄祖才非长者俦，祢衡珠碎此江头。

今来鹦鹉洲边过，惟有无情碧水流。
龙昌寺荷池
白居易（唐代）

冷碧新秋水，残红半破莲。从来寥落意，不似此池边。
美广帅赵平斋拓贡院
李昴英（宋代）

闱棘千间手拓开，帅幢元是个中来。
前峰卓卓尖如笔，正路堂堂稳踏槐。
自此鹄袍容万士，浑然龙化出伦魁。
南州尽说明年好，依旧科名得上台。
思訦生朝分忠勤酒侑之以诗
徐经孙（宋代）

帝正才五五，吾子始生时。潘县花将锦，陶门柳欲丝。

与民同乐意，在我即琴棋。酒自忠勤出，公馀荐一卮。
游仙词四首赠三阳观昝云山道士 其一
于慎行（明代）

寰区不足步，聊作小游仙。牒秘丹缯字，山藏绿玉篇。

石梁云外挂，瑶岛月中悬。欲问餐桃客，蓬莱更几千。
水调歌头（中秋）
刘褒（宋代）

天淡四垂幕，云细不成衣。西风扫尽纤翳，凉我鬓边丝。破匣菱扫飞动，跨海清光无际，草露滴明玑。杯到莫停手，何用问来期。

坐虚堂，揩病眼，诉流辉。云山应有幽恨，瑶瑟掩金徽。河汉无声自转，玉兔有情亦老，世事巧相违。一写谪仙怨，双泪满君颐。
杂曲歌辞·侠客行
元稹（唐代）

侠客不怕死，怕在事不成。
事成不肯藏姓名，我非窃贼谁夜行。
不日堂堂杀袁盎，九衢草草人面青。
此客此心师海鲸，海鲸露背横沧溟。
海滨分作两处生，海鲸分海减海力。
侠客有谋人不测，三尺铁蛇延二国。
修行颂
慧能（唐代）

说通及心通，如日处虚空。惟传顿教法，出世破邪宗。

教即无顿渐，迷悟有迟疾。若学顿教法，愚人不可悉。

说即须万般，合离还归一。烦恼暗宅中，常须生惠日。

邪来因烦恼，正来烦恼除。邪正悉不用，清净至无馀。

菩提本清净，起心即是妄。净性在妄中，但正除三障。

世间若修道，一切尽不妨。常见自己过，与道即相当。

色类自有道，离道别觅道。觅道不见道，到头还自恼。

若欲见真道，行正即是道。自若无正心，暗行不见道。

若真修道人，不见世间过。若见世间非，自非却是左。

他非我无罪，我非自有罪。但自去非心，打破烦恼碎。

若欲化愚人，是须有方便。勿令彼有疑，即有菩提现。

法元在世间，于世出世间。勿离世间上，外求出世间。

邪见是世间，正见出世间。邪正悉打却，菩提性宛然。

此但是顿教，亦名为大乘。迷来经累劫，悟则刹那间。
百一诗 十四
应璩（两汉）

人才不能备。
各有偏短长。
稽可小人中。
便辟必知芒。
寄同年封舍人渭
黄滔（唐代）

唐城接轸赴秦川，忧合欢离骤十年。
龙颔摘珠同泳海，凤衔辉翰别升天。
八行真迹虽收拾，四户高扃奈隔悬。
能使丘门终始雪，莫教华发独潸然。
绍兴以后蜡祭四十二首 其二 西方百神降神用《熙安》。
郊庙朝会歌辞（宋代）

魄生自西，照望太阳。下暨诸神，贶施万方。节适风雨，富我囷箱。

共承嘉祀，惟以迪尝。
句
赵企（宋代）

几夜已生蝴蝶梦，三年辜负鹧鸪班。
游溪西寺
华岳（宋代）

寺觉重游好，僧期后会赊。
青虫雕病叶，白鸟篆平沙。
水瘦石生齿，山寒梅未花。
功名今有待，且谒惠公茶。
安福欧阳绍之奉议桃花石二绝句
周必大（宋代）

蟠桃一绽岁三千，仙传荒唐未必然。
何似此花留巧石，有开无落更长年。
溉柳
施世纶（清代）

吾慕武昌人，官斋亦种柳。分翠来城隅，深根植堂右。

欲令广垂阴，大施灌溉手。溉者日百株，悴者常八九。

虽然未遇时，自卯终到酉。南山忽送云，一雨三旬久。

五日尽萌芽，十日斋过肘。匝月长出檐，青青入吾牖。

向敢冒天功，人力亦不苟。徒兹培护勤，荫庇万间有。
过吴门二十四韵
李绅（唐代）

烟水吴都郭，阊门架碧流。绿杨深浅巷，青翰往来舟。

朱户千家室，丹楹百处楼。水光摇极浦，草色辨长洲。

忆作麻衣翠，曾为旅棹游。放歌随楚老，清宴奉诸侯。

花寺听莺入，春湖看雁留。里吟传绮唱，乡语认歈讴。

桥转攒虹饮，波通斗鹢浮。竹扉梅圃静，水巷橘园幽。

缝堵荒麋苑，穿岩破虎丘。旧风犹越鼓，馀俗尚吴钩。

故馆曾闲访，遗基亦遍搜。吹台山木尽，香径佛宫秋。

帐殿菰蒲掩，云房露雾收。苎萝妖覆灭，荆棘鬼包羞。

风月俄黄绶，经过半白头。重来冠盖客，非复别离愁。

候火分通陌，前旌驻外邮。水风摇彩旆，堤柳引鸣驺。

问吏儿孙隔，呼名礼敬修。顾瞻殊宿昔，语默过悲忧。

义感心空在，容衰日易偷。还持沧海诏，从此布皇猷。
中秋月蚀邦人鸣钲救月不约而齐中原旧俗犹有
家铉翁（宋代）

大化周流不暂停，从来息处见其生。
冰轮万古长如此，本体何曾有晦明。
送文渊使君郎中赴当涂
王安国（宋代）

看花金谷屡衔杯，先后归时出处乖。朝日衣冠辞魏阙，春风旗鼓过秦淮。

谈间咸庆连云屋，事外欢娱付水斋。回首未成东下计，可无书札写离怀。
会稽杨梅雄天下其佳者皆出项里相传项羽乡里也验图志信然戏作杨梅诗供作者一笑耳
王铚（宋代）

越山杨梅最珍美，人杰地灵生项里。江东庙食忆至今，应缘似舜重瞳子。

南方炎威无时穷，落在故乡草木中。请看枝头万点火，犹是咸阳三月红。

摧刚作柔随物转，妇人之仁仍可见。风姿和味说难名，颜色与香收易变。

炎炎夏日帘影垂，玷污玉笋明瓠犀。映出越女天下白，压倒骊山生荔枝。

金鼎夺胎尤出类，万人口腹非其对。外丹须要内丹成，任君封树连园买。
三姝媚
吴文英（宋代）

酣春青镜里。照晴波明眸，暮云愁髻。半绿垂丝，正楚腰纤瘦，舞衣初试。燕客飘零，烟树冷、青骢曾系。画馆朱楼，还把清尊，慰春憔悴。离苑幽芳深闭。恨浅薄东风，褪花销腻。彩箑翻歌，最赋情、偏在笑红颦翠。暗拍阑干，看散尽、斜阳船市。付与金衣清晓，花深未起。
方广寺睡觉次敬夫韵
林用中（宋代）

寒溜山房太惨情，夜长枕畔听自泉声。
起来独自浑无语，牢落凄凉光澹泊清。
静坐
朱有燉（明代）

静坐闲观理自明，是非荣辱岂须争。
一身常在闲中过，万事肯于先处行。
嫩竹半欹听夜雨，晚云收尽看秋晴。
两般清意谁能识，世事交游物外情。
茅山道中
赵嘏（唐代）

溪树重重水乱流，马嘶残雨晚程秋。

门前便是仙山路，目送归云不得游。
咏竹
徐庭翼（清代）

名称君子美如玉，节禀生初身不屈。直到淩霄未有心，清虚如此自超俗。
雨中
韩偓（唐代）

青桐承雨声，声声何重叠。疏滴下高枝，次打欹低叶。

鸟湿更梳翎，人愁方拄颊。独自上西楼，风襟寒帖帖。
霅山和丹岩晚春韵
卫宗武（宋代）

面面青山悦客情，扶筇到处有云生。
归来瀹茗陪僧话，百尺乔松莺数声。
佳城篇
狄遵度（宋代）

佳城郁郁颓寒烟，孤雏乳兔号荒阡。
夜卧北斗寒挂枕，木落霜拱雁连天。
浮云西去伴落日，行客东尽随长川。
乾坤未死吾尚在，肯与蟪蛄论大年。
归元祉游乡校诗
呼谷（清代）

世人好结交，结交如麋麇。君子重结交，结交比金银。

麋麇惊则散，金银烁则新。我侪二三子，束发少小亲。

寒暄十年外，居址尚比邻。岂无死与生，岂无富与贫。

同忧处乱世，恭敬祈免身。归子性最纯，无故为冤民。

幸逢奇侠士，今易儒者巾。采芹乐泮水，呼我酌更斟。

欲酌向他人，他人未必真。不如二三子，习熟寡费神。

兰蕙自楚楚，百草蔓荆榛。交隘吾道广，未愿四海人。
题万富楼
释德洪（宋代）

贤为万人英，笔力挽万牛。宝带腰万丁，封及万户侯。

彼富一二腰，其实富未周。君看清曲江，杰立万富楼。

山川占形胜，佳处横高秋。丈人披白帢，凭栏清两眸。

凛然无求姿，一洗骄气浮。郿坞痴肉脔，金谷酒色囚。

名均谓之富，泾渭实异流。余穷蓄一喙，得饱事事休。

贫富若天渊，饱岂有劣优。此诗如橄榄，初嚼欲弃投。

终然成可口，味永当见收。
咏芭蕉
舒岳祥（宋代）

虚明旱藕千丝透，清冷寒泉百脉来。
绿烛怕烧先自障，青牋欲寄倩谁裁。
正怜夜雨敲篷响，只恐秋风裂扇开。
月下徘徊清影动，却疑翠凤下瑶台。
偈颂八十七首
释慧开（宋代）

诸方浩浩，举古明今。
送人上树，不是好心。
观猎
王维（唐代）

风劲角弓鸣，将军猎渭城。
草枯鹰眼疾，雪尽马蹄轻。
忽过新丰市，还归细柳营。
回看射雕处，千里暮云平。
与师言客钱塘凡三月余，师言归后作诗奉寄
袁易（元代）

灯花犹记别时红，为报君归我亦东。
岂意黄尘迷瘦马，尚淹青眼送飞鸿。
群山积雪清相射，千树寒梅望欲空。
何逊扬州才思减，试烦妙语唤春风。
大峡关
龙启瑞（清代）

入山天冥冥，出山风泠泠。出山入山各异熊，平原芳草长青青。

千岩万壑不知数，何年琢就苍玉屏。长松百尺谁所种，一一偃盖皆龙形。

深林云日含变幻，胜跃光怪藏精灵。峰头积雾书疑雨，仿佛尚带龙涎腥。

石滑尚愁行旅过，径仄或恐猿猱经。道旁野藤花，历落含芳馨。

老鸦衔子种岩谷，霜根蟠结余千龄。一翁卖茶貌何古，终日宴坐惟茅亭。

鹤发非仙亦非隐，得毋内视存黄庭。我生日夕在尘世，劳劳轩盖何时停。

他年待访赤松子，有缘无虑云岩扃。
续梅花七绝 其五
方一夔（宋代）

只在溪桥野屋边，霜饕雪虐不能干。可人风韵元萧散，莫道花仙骨相寒。
远尘
释文珦（宋代）

忘名忘利人，傲岸孰能驯。
老去身犹健，閒中乐最真。
洁修松体貌，清劲竹精神。
日夕常相对，无缘更有尘。
小楼
方回（元代）

乾坤今古事，尽在倚栏间。
初上似登塔，忽高都见山。
醉眸天共远，吟思暮忘还。
城市如岩壑，谁能共此閒。
自来福州诗酒殆废北归始稍稍复饮至永嘉括苍
陆游（宋代）

尊酒如江绿，春愁抵草长。
但令闲一日，便拟醉千场。
柳弱风禁絮，花残雨渍香。
客游还役役，心赏竟茫茫。
秋日书事
马定国（金朝）

南山悠悠去天尺，雀寒未晚争投棘。野人篱落不胜荒，溪欲绝流堆乱石。

小园蔬药知有无，未免杖藜烦两屐。雾蒙甘菊细茎紫，风动牵牛晚花碧。

邻舍翁归竹几空，秋天日落松窗寂。小杯翻酒足自娱，闾巷浮沈真可惜。
答李道士
陈杰（宋代）

老子废吟恐妨道，道人学诗如学仟。
探藏不惜藏诸密，试换黄庭内景篇。
北斋两绝句 其一
李彭（宋代）

芭蕉叶大雨声催，叶底繁花菌蠢开。欲据胡床呼作炙，膳夫何用探心来。
送彦立兄游太学以恩袍草色动为韵
王之道（宋代）

君子赠以言，古人重相送。
大梁在何许，我心欲飞动。
兄才如青钱。万选仍万中。
行矣喜冬晴，北方地多冻。
赠见山寺廉真上人
聂节亨（清代）

青山长对习跏趺，昼掩禅关一事无。衲毳卷云悬破榻，药苗添火炼寒炉。

苔深石罅穿浮蚁，水阔亭阴睡野凫。时倚栏杆吹竹笛，数声杨柳落南湖。
故枢密使陆公挽词三首
俞德邻（宋代）

杞国天将压，苍梧云正愁。龙胡垂可挽，鱼腹葬何忧。

万死丹心在，千龄王气收。县知精卫忿，今古不能休。
送北京学生曹慈明秀才之京师
晁补之（宋代）

魏武子孙今寂莫，唐来只有画将军。
邺城初见黄须面，尚喜登堂词若云。
乃公白首图籍里，小心恐惧教其子。
文章锦心仍绣腑，屠龙殚家安用许。
半年系船康海门，官忙不共持一樽。
冈头黎花吹欲尽，淮口汴流来正浑。
鄙夫日欲向吴越，官满一封飞魏阙。
着书虎观未敢言，蔽身蝉叶真痴绝。
送来上人
方回（元代）

同公游两月，语少道怀深。
自了为僧事，终无住院心。
□□攀老树，藓石上危岑。
萧阁题诗处，何时肯重寻。
颂古十九首
释法全（宋代）

狗子佛性无，斫额路上逢子湖。
业识性在遭一口，大地全无碧眼胡。
狗子佛性有，春风吹动千株柳。
知而故犯可怜生，一一面南看北斗。
九日寄父
林瑛佩（清代）

强对茱萸只自悲，云天万叠望中疑。闺人不识登高路，肠断当年屺岵诗。
同诸公袁郎中宴筵喜加章服
刘长卿（唐代）

手诏来筵上，腰金向粉闱。勋名传旧阁，蹈舞著新衣。

白社同游在，沧洲此会稀。寒笳发后殿，秋草送西归。

世难常摧敌，时闲已息机。鲁连功可让，千载一相挥。
颂古一百则
释正觉（宋代）

廓然无圣，来机径挺。
得非犯鼻而挥斤，失不回头而堕甑。
寥寥冷坐少林，默默全提正令。
秋清月转霜轮，河淡斗垂衣柄。
绳绳衣钵付儿孙，从此人天成药病。
有感
刘克庄（宋代）

策策秋声起树枝，遥怜塞下雁来时。
宁闻中夜荒鸡舞，肯拾他人竹马骑。
短剑旧曾交侠客，小诗犹足将偏师。
无情却是青铜镜，刚照书生两鬓丝。
自黄县至宁海州道中作 其一
雷浚（清代）

自离黄脽来，行行渐沙砾。不知身入山，山远青屴崱。

雪压山气沈，透空转缥碧。斜阳来照之，倏忽成霞赩。

变幻不一时，陆离兼五色。是日行未远，鸡栖日将夕。

疲投茅店宿，山月店门白。
惜花
张籍（唐代）

春潭足芳树，水清不如素。幽人爱华景，一一空山暮。

月出潭气白，游鱼暗冲石。夜深春思多，酒醒山寂寂。
次韵杜仲观二绝 其一
黄庭坚（宋代）

鸟啼花动却春寒，雨压青旗卷画干。多事今年废诗酒，烦君传语问平安。
小饮
陆游（宋代）

门生嘲喜眠，官长骂耽酒；人生自适尔，嘲骂亦何有？蒸我乳下自，翦我雨中韭，杯盘虽不丰，吾儿起为寿。
车马满长安，谁肯顾衰朽！作诗付汝藏，千金珍弊帚。
后梁宣明二帝碑堂下作
刘禹锡（唐代）

玉马朝周从此辞，园陵寂寞对丰碑。

千行宰树荆州道，暮雨萧萧闻子规。
閒仙
徐积（宋代）

先生坐时云满裳，先生卧时云满床。白云终日自来去，若比先生云尚忙。
次韵斯远投宿招贤道店对竹再用前韵见怀二首
赵蕃（宋代）

君行日未昏，意适先投宿。
世有疾走人，奔波宁自足。
遥知琢诗际，声韵惊邻曲。
寄谢主人翁，取将宜刻竹。
编甲辰以前诗既成仿贾岛例祭之不必除夕也
姚燮（清代）

半生哀乐事，管领久凭君。丑面终难讳，俚腔亦可欣。

神弦湘上瑟，佳气海东云。再拜供甘醴，灵应我祝闻。
同诸子游城东园
吕本中（宋代）

昔闻城东园，欲往常不款。今来天气佳，茶瓯起衰懒。

杖藜出门去，如膜开病眼。木叶犯新霜，瓜田带馀暖。

川源疑有无，风云递舒卷。不期鱼鸟会，偶逐鸥鹭远。

浅水乱菰蒲，荒亭秀苔藓。青山近在望，更悟秋意晚。

同行二三子，诗语各萧散。不愁罚觞难，苦恨白日短。

千秋高阳池，令人忆山简。
牡丹
孙鲂（唐代）

意态天生异，转看看转新。百花休放艳，三月始为春。

蝶死难离槛，莺狂不避人。其如豪贵地，清醒复何因。
代京尹吴山云益雪应贺庙堂二首
陈著（宋代）

非才承乏尹瑶京，何幸亲逢造化成。
凝固地腴丰岁事，均调天气寿民生。
春归休念采薇戍，夜捷已闻垂瓠城。
方信太平元有象，九街箫鼓合欢声。
吴。周泰
孙元晏（唐代）

名与诸公又不同，金疮痕在满身中。

不将御盖宣恩泽，谁信将军别有功。
武夷山
陈阳至（元代）

宴罢曾孙不再期，彩桥断绝可胜悲。药炉火冷丹升鼎，坐石云胜鸟护棋。

白凤舞空银阙迥，青鸾度嶂玉笙随。仙翁已许丹台约，拟濯尘缨向水湄。
奉寄西京玉汝相公
范纯仁（宋代）

三纪荣途愧汇征，数逢忧患见交情。江吴切喜陪经席，关陕还容并使旌。

大尹綵旟方画隼，上阳乔木欲迁莺。铜驼金谷春游盛，谁伴朱轮五马行。
续杨十七挽苏子美诗
刘敞（宋代）

吾闻苏侯不及识，内嘉孤雄世难得。文如翻波气龙虎，风云晦明在顷刻。

中间流落似天意，今虽暂困当永适。

忽传长逝既巳矣，知与不知同叹息。曩者避地金马门，献书著论惊上国。

材豪志剧少所有，倏忽变化不可测。结交必皆天下士，朝廷见人退自斥。

指挥功名力可取，城郭披露曾不惜。庙堂诸公交口荐，天子亦称万人敌。

中道龃龉空归来，扁州东浮问损益。登临姑苏睨沧海，愤叹始觉区中窄。

徉狂烂醉遗日月，欲乘长风挂危席。安期洪厓殊彷佛，蓬莱方壶定可陟。

浩歌秀句凌斗牛，至今紫气犹融奕。若人不应逐物化，吴中好事先巳惑。

迩来安知非形解，世上蜉蝣限畛域。遗编逸藁尚多有，但恐灵物随变匿。

君当收拾藏永久，毋以交情死生易。
题宝月大师法喜堂
曾巩（宋代）

谁能怀抱信分明，扰扰相欺是世情。
只有陋儒夸势利，几曾高位功名。
欲将志义朝千载，只合溪山过一生。
君向此堂应笑我，病身南北正营营。
和潘叔治题刘道士房画薛稷六鹤图六首其五警
梅尧臣（宋代）

孤标近僊坛，依约闻坠露。
俨如举止扬，稍见神爽悟。
晓月坐清轩，寒添壁间素。
悲清秋赋
李白（唐代）

登九疑兮望清川，见三湘之潺湲。水流寒以归海，云横秋而蔽天。余以鸟道计于故乡兮，不知去荆吴之几千。于时西阳半规，映岛欲没。澄湖练明，遥海上月。念佳期之浩荡，渺怀燕而望越。荷花落兮江色秋，风嫋嫋兮夜悠悠。临穷溟以有羡，思钓鳌于沧洲。无修竿以一举，抚洪波而增忧。归去来兮人间不可以讬些，吾将采药于蓬丘。
挽孔东罔
陆文圭（元代）

此老典刑在，粹然瞻德容。
百年守经学，一邑号儒宗。
泗水乾别派，泰山摧小峰。
孝哉庐墓子，滴沪死青松。
次公采赠太希先密云团韵
吴则礼（宋代）

道人祝融屩，胡为堕南州。都无作相但粥饭，平生衲被姑蒙头。

曾郎手中大圆镜，朵颐赠之非暗投。快烧铜瓶作蟹眼，铸成八载心如抽。

吾行踽踽饱阅世，葵苋独与衲子游。君来适逢小摇落，水天拍拍团沧州。

唤醒北固龛底梦，拟披袈裟上扁舟。且浇玉川七椀句，仍洗船子三寸钩。

摩挲正焙连城璧，少林老僧初不识。他时一笑示灵源，五百比丘端失色。

幽丛鲜鲜凉雨馀，亦有黄花净供无。知渠肉团久炯炯，玷翳浑灭如大珠。
次王万里
魏了翁（宋代）

江声砧杵入层楼，预作人閒八月秋。虹外挂无穷远思，雁声鸣不断新愁。

汉淮赤地不知里，巴蜀青天更上头。蹇我康时分无策，只祈一饱暂销忧。